Z A P I S N I K
 
2. sjednice Vijeća Mjesnog odbora Mlinovi,
održane u petak 2. srpnja 2021.
u MO Mlinovi, Jahorinska 5,
s početkom u 18,00 sati  
 
Nazočni  članovi Vijeća:
Sendi Numan, predsjednik Vijeća
Silva Vresk, potpredsjednica Vijeća
Zlatko Domljan, član Vijeća
Marko Erdeljac, član Vijeća
Gordan Vergles, član Vijeća
 
Sjednicu vodi Sendi Numan, predsjednik Vijeća
Zapisnik – Silva Vresk, potpredsjednica Vijeća
 
             Predsjednik Vijeća MO Mlinovi konstatira da je na sjednici prisutno 5 od 5 članova Vijeća, te otvara 2. sjednicu.
             Potpredsjednica Vijeća MO Mlinovi snima sjednicu o čemu su nazočni obaviješteni.
 
             Predsjednik Vijeća MO Mlinovi daje na glasanje zapisnik 1. sjednice koji je jednoglasno prihvaćen.
 
             Predsjednik Vijeća MO Mlinovi daje na glasanje dopunjeni dnevni red 2. sjednice koji je jednoglasno prihvaćen.
 
             Nazočne je pozdravio predsjednik Vijeća MO Mlinovi i rekao da će prvo zatražiti od Stručnih službi Gradske četvrti Podsljeme povratnu informaciju o planiranim projektima, na kojima je započeta realizacija, u kojoj su fazi i koji su završeni. Predlaže da na sljedećoj sjednici svi zajedno pogledaju i prokomentiraju dobivene informacije po svakom projektu.
 
             Vijećnik MO Mlinovi Marko Erdeljac napominje da postoji razlika između usvojenog plana MO Mlinovi i usvojenog plana na razini Gradske četvrti Podsljeme po pitanju projekata.
 
             Potpredsjednica Vijeća MO Mlinovi napominje da se nada da će prijedlozi vijećnika za dobre ideje i projekte koji su u interesu kvarta i građana Mlinova biti podržani i izglasani. Također daje nekoliko informacija o dosadašnjem načinu rada Vijeća MO Mlinovi za koje predlaže da se kao dobra praksa nastave.
 
             Sjednica se održava u sobi za dežurstva sukladno preporukama Nacionalnog stožera. 
 
 
DNEVNI RED:
 
1. Prijedlozi vijećnika Marka Erdeljca (Hrvatska demokratska zajednica),
2. Prijedlozi vijećnika Zlatka Domljana (Zagreb je NAŠ!)
3. Prijedlozi potpredsjednice Vijeća Silve Vresk (Kandidacijska liste grupe birača)

4. Tekuća problematika

5. Pitanja, prijedlozi i obavijesti
 

Ad 1.)  Prijedlozi vijećnika Marka Erdeljca (Hrvatska demokratska zajednica)

Marko Erdeljac na temelju programa Hrvatske demokratske zajednice TO Mlinovi iznosi sljedeće prijedloge projekata:
 
1.) Kompletna rekonstrukcija  kanalizacije i sustava odvodnje oborinskih voda na cijelom području MO Mlinovi.
 
2.) Sigurni promet po svim prometnicama na području cijelog MO Mlinovi i to za sve sudionike u prometu.
 
3.) Uvođenje ekološke nisko energetske javne rasvjete na sve postojeće stupove javne rasvjete na području MO Mlinovi.

4.) Rekonstrukcija Bitorajske ulice.

5.)  Nastavak procesa obnove svih stuba na području VMO Mlinovi koji je već započeo.

6.) Formiranje novog dječjeg igrališta i vježbališta na Razgledu sa spravama za djecu i spravama za vježbu. Uz tobogane i ljuljačke VMO Mlinovi traže i postav trampolina (slično rješenje kao i u Zoološkom vrtu grada Zagreba u dijelu parka uređenom za dječje igralište) te formiranje vježbališta na otvorenom sa minimalno 5 različitih sprava za vježbu.
 
7.) Dodavanje novih sprava (svakako trampolina) u prostor dječjeg igrališta na u centru MO Mlinovi (preko puta kućnog broja 79).
 
8.) Rješavanje problema manjka parkirnih mjesta u centru kvarta.
 
Vezano uz navedene prijedloge vijećnik Marko Erdeljac traži detaljne povratne odgovore nadležnih s navedenim rokovima izvršenja radova po svakoj točci. 
 
Zaključak - Vijeće mjesnog odbora Mlinovi jednoglasno usvaja iznesene prijedloge.
 
Ad 2.) Prijedlozi vijećnika Zlatka Domljana (Zagreb je NAŠ!)
 
I. Podržavanje i ubrzavanje projekata za 2021. koji su već u tijeku:

Uređenje Snježničkih stuba koje su jedine nepreuređene stube u Mlinovima kao i susjedne Mosorske. Trebalo bi napraviti i cestu i stube jer postoji upisani put Jelešće, koji je sada zagrađen ilegalno sagrađenom garažom, a služio je za hitne intervencije kao i da stanovnici mogu do svojih domova dopremiti potrebito (nekad su se stube zvale Ozrenska ulica i nije bilo stuba). Tu ide promjena i cijele komunalne infrastrukture koja se nalazi ispod ceste.

II. - Novi prijedlozi za male/srednje projekte:
 
1.) U centru Mlinova za početak, prije kompletnog preuređenja centra (veliki projekti), staviti zonu usporenog prometa s prometom do 30 km/h i po mogućnosti staviti kameru za kažnjavanje prebrze vožnje.

2.) Urediti livadu Razgled na vrhu Lovćenske kao park sa stazom i par klupa kao i mali dječji park. (Jedna je parcela vlasnik grad Zagreb 1/1 a u drugoj je manjinski suvlasnik sa državom).

3.) Na ravnom dijelu ceste prije i poslije centra na dugačkim ravnim dijelovima pogotovo prema Mihaljevcu uz postojeće uspornike treba staviti aktivni znak koji mjeri brzinu, pokazuje ograničenje 40 i piše: "Uspori", ako netko vozi prebrzo. (Postoje i semafori koji kada se vozi brže od ograničenja upale crveno,  a samo su npr. za pješake, nije križanje. Možda postojeće tako nadograditi.)
 
4.) Semafori sa brojčanicima koliko traje zeleno, a koliko crveno svjetlo kao u Samoboru i Zaprešiću (da to budu možda prvi u  Zagrebu).

5.) Na svim ulazima u Podsljeme staviti veliku ploču “Dobrodošli” u Podsljeme sa strelicama za Mlinove i Šestine te Gračane, Markuševec i Vidovec. Staviti kartu s najznačajnijim mjestima za posjetiti, bioraznolikost, slavni ljudi i sl.
 
III. Veliki projekti - realizacija preko megaprojekata Grada (do kraja prvog mandata)
 
1.) Centar Mlinova bez prometa gdje bi cesta išla polukružno preko potoka ili uz potok preko današnjeg igrališta, a igralište bi se prebacilo na prostor današnje ceste. Izgradnja natkrivene pozornice a za gledatelje (open air) za priredbe, mise, koncerte i sl. Prijedlog je da se ujedno promijeni i sva komunalna infrastruktura. Ovim prijedlogom centra bez prometa osigurao bi se ugodniji boravak ali i riješilo križanje s ulicama Lovćenska, Svetojanska i Mlinovi koje je sada vrlo neadekvatno.
 
2.) Mihaljevac i dio okolnih kuća u Jandrićevoj prebaciti u Podsljeme/Mlinove te urediti s podzemnom garažom i većim dućanom, parkom i sl.
 
Zaključak - Vijeće mjesnog odbora Mlinovi jednoglasno usvaja iznesene prijedloge.
 
Potpredsjednica Vijeća MO Mlinovi je pozdravila iznesene nove ideje i prijedloge ali smatra da se prilikom predlaganja treba razmišljati o realnim mogućnostima financiranja istih. Na to se nadovezao član Vijeća MO Mlinovi Zlatko Domljan da je namjera da se većina iznesenih prijedloga financira iz sredstava Grada Zagreba i/ili EU fondova, a da od nas treba krenuti inicijativa. 
 

AD 3.) Prijedlozi potpredsjednice Vijeća Silve Vresk (Kandidacijska lista grupe birača)
 
Naglasak je na rješavanju dugogodišnjih problema u cilju podizanja kvalitete života, sigurnosti u prometu i zadovoljavanje potreba građana Mlinova. Izdvojila je slijedeće:

1. Rekonstrukcija Bitorajske ulice sa izgradnjom potpornog zida (prioritetni projekt).

2. Podizanje sigurnosti prometa u Mlinovima s naglaskom na postavljanje: semafora, prometnih znakova, uzdignute plohe u Jahorinskoj ulici i na drugim prioritetnim lokacijama, postavljanje kamera i prometnih ogledala.

3. Pronalaženja rješenja problema manjka parkirnih mjesta u području centra Mlinova.

4. Izgradnja dječjeg igrališta i fitness vježbališta na Razgledu.

5. Izgradnja dječjeg igrališta na još jednoj lokaciji.

6. Postavljanje spomenika poginulim braniteljima Domovinskog rata.

7. Uređenje i/ili rekonstrukcija Šumskih, Alanskih i Lovćenskih stuba.

8. Uređenje kraja Svetojanske ulice i stuba prema Gornjem Prekrižju.

9. Nastavak inicijative protiv spajanja Štirovničke i Zavižanske ulice kako bi se spriječilo značajno povećanje prometnog opterećenja i osigurala sigurnost djece i građana.
Zaključak - Vijeće mjesnog odbora Mlinovi jednoglasno usvaja iznesene prijedloge.
 
Ad 4.) Tekuća problematika

4.1.) Šumske stube
 
Potpredsjednica Silva Vresk izvijestila je nazočne da se odazvala na poziv stanara Svetojanske ulice vezano uz radove na i oko Šumskih stuba u vezi čega navodi slijedeće:

1. Cijelom dužinom na lijevoj strani uz Šumske stube (gledajući iz Svetojanske ulice) postavljene su betonske kanalice.
2. Ofarbana je postojeće ograda uz stepenice i napravljena vrata na ogradi koja nikuda ne vode.
3. Prilikom izvođenja radova otkopana zemlja nije odvezena već je nabacana na postojeću travnatu površinu uz lijevu stranu stepenica na način da je podignuta razina javne površine tako da je sada zatrpan betonski zidić privatne ograde. Obzirom da novonastala zemljana površina nije obrasla travom, za očekivati je da će prva kiša ili pljusak zemlju isprati i nositi na Svetojansku ulicu, pri čemu će asfalt biti prekriven blatom. 
4. Na otprilike polovini stepenica kanalice su postavljene u velikom zavoju pa je za očekivati da će se voda uslijed velikog pada i brzine izlijevati iz kanalice i osim kanalicom nekontrolirano slijevati nizbrdo kao do sada.
5. Završetak kanalice prati završetak stepenica na koje se nastavlja put do Svetojanske ulice. Kanalica nije spojena niti u odvodni oborinski kanal niti u kanalizaciju, tako da je za očekivati da će se voda i dalje slijevati po Svetojanskoj ulici, a inicijalni problem nije riješen.
 
Predlaže zatražiti:
1. Ukloniti zemlju uz lijevu stranu stepenica koja se naslanja na privatnu ogradu.
2. Očistiti slivnik na kraju Durmitorske ulice neposredno prije početka stepenica jer je napola pun zemljom.
3. Podrezati stabla (7 stabala uz lijevu stranu stepenica) na javnoj površini uz stepenice koja su vrlo visoka i potencijalna su ugroza.
4. Očitovanje nadležnih službi na gore navedene navode a vezano uz realizaciju projekta, na način da se vidi koji su radovi naručeni od izvođača radova i šta je od toga realizirano.
5. Predlaže se utvrditi da li je projektna dokumentacija manjkava ili izvođač radova nije do kraja obavio posao te postupiti na način da se ukazani problemi riješe.
 
Na kraju izlaganja u vezi Šumskih stuba potpredsjednica Silva Vresk napominje da su ovakvi projekti primjer loše realizacije problema za koje su utrošena sredstava a problem nije ili je samo djelomično otklonjen.
 
Predsjednik Vijeća MO Mlinovi konstatira da će kontaktirati stručne službe Gradske četvrti Podsljeme u vezi daljnjeg postupanja prema navedenom. Također napominje da je već razgovarao sa Goranom Rogićem iz Gradske Četvrti Podsljeme po pitanju realizacije radova  oko Šumskih stuba.   

Ad 5.) Pitanja, prijedlozi i obavijesti

            Vijeće MO Mlinovi jednoglasno usvaja termin dežurstava - četvrtak od 18-19 sati.

            Član Vijeća MO Mlinovi Zlatko Domljan napominje da bi se slijedeća sjednica VMO Mlinovi trebala održati do 23. kolovoza jer je tada zakazana sjednica Skupštine Grada Zagreba.
 
 
             Sjednica je završena u 18:48 sati

KLASA: 026-02/21-002/1032
URBROJ: 251-06-11-203-21-2
[bookmark: _GoBack]U Zagrebu, 2. srpnja 2021.
 



                 Zapisnik sastavila:
	Silva Vresk, potpredsjednica Vijeća    

                                                                                     
	    


                                                                                                     Predsjednik Vijeća
                                                                                                Mjesnog odbora Mlinovi
                                                                                                       Sandi Numan
 
 


